ભગત બપોરથી જ જવાની વેતરણમાં હતાં. તેમણે રામસાગર પરથી રજ ખંખેરી તાર તપાસી લીધા. મંજીરાની દોરીઓ જોઈ લીધી. છડી પર કપડું ફેરવી સાફ કરી, માથે ફાળિયું બાંધ્યું. મંડળીનાં બાકીના સભ્યો પણ ભગતના ઘેર આવી ગયા હતાં. બસ ચાર વાગે આવવાની હતી. ઘરમાં ચા બનાવતી લખમા ચૂલા પાસે ઊભડક પગે બેઠી હતી. આજે બળતણ વારંવાર ધુમાઈ જતું હતું. ફૂંકો મારી મારી તેની આંખમાં પાણી આવી ગયેલા જોઈ મંડળીના હારમોનિયમ વગાડનારે ટીખળ કરી.